《送方彦卿南归用苏东坡送李方叔韵 其三》
明代·祁顺

平生养亲知爱日，片心纯孝谁能识。别来三载又言旋，思向高堂奉颜色。

古言亲在不远游，侍养有违人子责。我怀圣善未许归，寸草难报三春德。

送行迢递指粤川，白云飞度青山前。凭君远寄殷勤意，为谢萱闱鹤发仙。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。